**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/8327-5/2020.

**141/2020.**

**HATÁROZAT**

* **veszélyhelyzetben átruházott hatáskörben meghozott döntésről** –

**A NYÍRVIDÉK Képző Központ Közhasznú Nonprofit Kft.-ben fennálló**

**üzletrész átruházásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

**Elfogadom Nyíregyháza Megyei Jogú Város Önkormányzata vételi ajánlatát**, mely szerint Tiszavasvári Város Önkormányzata NYÍRVIDÉK Képző Központ Közhasznú Nonprofit Kft-ben lévő, a törzstőke 11%-át jelentő **üzletrészét 330.000 Ft névértéken meg kívánja vásárolni.**

**Döntök** Tiszavasvári Város Önkormányzata NYÍRVIDÉK Képző Központ Közhasznú Nonprofit Kft.-ben fennálló **330.000,-Ft névértékű üzletrészének, névértéken, adásvétel jogcímén** **Nyíregyháza Megyei Jogú Város Önkormányzata részére történő átruházásáról** jelen határozat 1. mellékletét képező üzletrész átruházási szerződés alapján.

**INDOKOLÁS**

A NYÍRVIDÉK Képző Központ Közhasznú Nonprofit Kft.-nek Tiszavasvári Város Önkormányzata 2004. óta tagja. Az elmúlt években a Kft. alapító okirat szerinti főtevékenysége - **a szakmai középfokú oktatás - mára már jelentősen háttérbe szorult.** A Tiszavasváriban tanuló gyerekek gyakorlati képzésére már nem a Nyírvidék Képző Központ Nonprofit Kft. keretén belül valósul meg, ezáltal **Önkormányzatunk részére a Kft-ben való tulajdoni részesedés előnnyel, pozitívummal nem jár**.

A Kft. aktuális üzleti tervében kimutatott többletköltségek fedezetét a tulajdoni hányaduk arányában a tulajdonos önkormányzatok kötelesek megfizetni, így önkormányzatunk számára ez minden évben jelentős kiadást jelent. **2020-as évben az önkormányzati működési támogatás összege 3.480.000,-Ft.**

Fentebb ismertetett körülmények miatt **joggal merült fel** korábbi képviselő-testületi ülésen az, hogy **indokolt megvizsgálni a Kft.-ből való kiválást, az önkormányzati üzletrész értékesítését.**

2020. júniusában – a megfelelő előkészítés érdekében - **előzetesen tájékoztattam** a Kft. ügyvezetőjét önkormányzatunk **szándékáról.**

2020. október 27. napján kelt levélben Nyíregyháza Megyei Jogú Város Polgármestere tájékoztatott, hogy **Nyíregyháza Megyei Jogú Város Önkormányzata élni kíván vételi szándékával és névértéken meg kívánja vásárolni Tiszavasvári Város Önkormányzata Kft-ben lévő, a törzstőke 11%-át jelentő, 330.000 Ft névértékű üzletrészét.**

A Polgári Törvénykönyvről szóló 2013. évi V. törvény 3:166.§ (1) bekezdése és a Kft. Társasági szerződésének 21.3. pontja értelmében az **üzletrész a társaság tagjai között szabadon átruházható.**

Az önkormányzat vagyonáról és a vagyongazdálkodás szabályairól szóló 31/2013.(X.25) önkormányzati rendelet 7.§ (1) bekezdése alapján az önkormányzati vagyon tulajdonjog átruházáshoz az adott vagyonelem forgalmi értékét meg kell határozni. A forgalmi értéket társasági részesedés esetén üzleti értékbecslés alapján kell meghatározni.

Jelen esetben a Kft.-ben fennálló önkormányzati üzletrész értékének megállapítására az alábbiak alapján kerül sor: A **nonprofit társaságok osztalékot nem fizethetnek** (azaz a tulajdonosok nem vehetik ki, nem oszthatják fel maguk között a társaság gazdálkodása során felhalmozott többletet), így a szabad eredménytartalékot csak a társasági szerződésben meghatározott közösségi célok elérésére használhatják fel. Ebből **adódóan az üzletrész értékét valójában csak a névértéke jelenti,** hiszen **egy nonprofit társaság esetleges megszűnése esetén is a tulajdonosok a felosztható vagyonból csupán a társaságban meglévő üzletrészük névértékére jogosultak**.

Fentiek alapján elfogadtam **Nyíregyháza Megyei Jogú Város Önkormányzata vételi szándékát** Tiszavasvári Város Önkormányzata NYÍRVIDÉK Képző Központ Közhasznú Nonprofit Kft.-ben fennálló **330.000,-Ft névértékű üzletrészének megvételére vonatkozóan és döntöttem az üzletrész átruházásról** jelen határozat 1. mellékletét képező üzletrész átruházási szerződés alapján.

Magyarország Kormánya a veszélyhelyzet kihirdetéséről szóló **478/2020. (XI. 3. ) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki 2020. november 4. napjától.

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2020. november 26.

 **Szőke Zoltán**

 **polgármester**

**141/2020. polgármesteri határozat 1. melléklete**

**ÜZLETRÉSZ ÁTRUHÁZÁSI SZERZŐDÉS**

amely létrejött egyrészről a **Tiszavasvári Város Önkormányzata** (székhelye: 4440 Tiszavasvári, Városháza tér 4., adószám: 15732468-2-15; statisztikai számjel: 15732468-8411-321-15; Bankszámlaszám: 11744144-15404761-00000000; PIR törzsszáma: 732462 képviseli: Szőke Zoltán polgármester), mint eladó – a továbbiakban: **Eladó** –

másrészről **Nyíregyháza Megyei Jogú Város Önkormányzata** (székhelye: 4400 Nyíregyháza, Kossuth tér 1., adószám: 15731766-2-15; statisztikai számjel: 15402006-8411-321-15; Bankszámlaszám: 11744003-15402006-00000000; PIR törzsszáma: 731762, képviseli: Dr. Kovács Ferenc polgármester), mint vevő – a továbbiakban: **Vevő** – között alulírott napon és helyen az alábbi feltételek mellett:

1./ Szerződő felek megállapítják, hogy Eladó 1/1 arányú kizárólagos tulajdonát képezi a Nyíregyházi Törvényszéken, mint Cégbíróságon Cg.15-14-000169 cégjegyzékszámon nyilvántartott Nyírvidék Képző Központ Nonprofit Kft. 330.000 Ft névértékű üzletrésze, mint pénzbeli hozzájárulás. Az üzletrész teljes egészében befizetésre, illetőleg teljesítésre került.

2./ Eladó eladja, vevő pedig megvásárolja a szerződés 1. pontjában megjelölt üzletrészt névértéken 330.000 Ft ellenérték fejében.

 3./ Vevő az üzletrész jelen szerződés 2. pontjában megjelölt ellenértékét a szerződés aláírását követő 15 napon belül egy összegben, átutalással fizeti meg Eladó OTP Bank Nyrt-nél vezetett 11744144-15404761-00000000 számú bankszámlájára. Vevő a felek megállapodása alapján tulajdonosi jogait 2021. január 1. napjától kezdődően jogosult gyakorolni.

4./ Eladó a szerződés aláírásával egyidejűleg kijelenti, hogy az adásvétel tárgyát képező üzletrész teljes mértékben per-, teher és igénymentes. Felek megállapítják továbbá, hogy a Nyírvidék Képző Központ Nonprofit Kft-ben lévő üzletrész a társasági szerződés 21.3.) pontja alapján a társaság tagjai között szabadon átruházható, ezért az üzletrész átruházásához harmadik személy jognyilatkozatára nincs szükség.

5**.**/A szerződésben nem szabályozott kérdésekben a vonatkozó jogszabályok, különösen a Ptk. rendelkezései az irányadóak.

Jelen szerződést szerződő felek, mint akaratukkal mindenben jóváhagyólag írják alá.

Nyíregyháza, 2020. november ….

 ………………………………………………………… ………………………………………………………….

|  |  |
| --- | --- |
|  **Tiszavasvári Város Önkormányzata** |  **Nyíregyháza MJV Önkormányzata** |
| képviseletében Szőke Zoltán polgármester | képviseletében Dr. Kovács Ferenc polgármester |
| **Eladó** | **Vevő** |

Pénzügyileg ellenjegyezte:

dátum:……………………………..

aláírás:……………………………..